NARIADENIE KOMISIE (ES) č. 1424/2007
zo 4. decembra 2007,
ktorým sa mení a dopĺňa nariadenie (ES) č. 2304/2002, ktorým sa vykonáva rozhodnutie Rady 2001/822/ES o pridružení zámorských krajín a území k Európskemu spoločenstvu a na základe ktorého sa rozdeľujú orientačné sumy v rámci 10. Európskeho rozvojového fondu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu („rozhodnutie o pridružení zámoria“) (1), a najmä na jeho článok 23,
so zreteľom na nariadenie Komisie (ES) č. 2304/2002 z 20. decembra 2002, ktorým sa vykonáva rozhodnutie Rady 2001/822/ES o pridružení zámorských krajín a území k Európskemu spoločenstvu („rozhodnutie o pridružení zámoria“) (2),
so zreteľom na vnútornú dohodu medzi zástupcami vlád členských štátov prijatú na zasadaní Rady o financovaní pomoci zo Spoločenstva v rámci viacročného rámca na obdobie rokov 2008 - 2013 v súlade s Dohodou o partnerstve AKT - ES a rozdelenie finančnej pomoci pre zámorské krajiny a územia, na ktoré sa vzťahuje časť štyri Zmluvy o ES (3) (ďalej len „vnútorná dohoda, ktorou sa zriaďuje 10. ERF“),
so zreteľom na finančné nariadenie vzťahujúce sa na 10. ERF (4),
keďže:
(1)
Ustanovenia nariadenia (ES) č. 2304/2002 prijaté podľa článku 23 rozhodnutia o pridružení zámoria by sa mali zosúladiť so zmenami a doplneniami uvedeného rozhodnutia vzhľadom na novozriadený 10. Európsky rozvojový fond (ďalej len „10. ERF“). Mali by sa zosúladiť aj s revíziou zodpovedajúcich článkov v prílohe IV k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou 23. júna 2000 (5) (Dohoda o partnerstve AKT - ES).
(2)
Vzhľadom na osobitné potreby, schopnosti a obmedzenia zámorských krajín a území (ďalej len „ZKÚ“) by sa finančná pomoc z 10. ERF mala poskytnúť ZKÚ ako rozpočtová podpora za predpokladu, že sa preukáže, že riadenie verejných výdavkov ZKÚ je dostatočne transparentné, zodpovedné a efektívne. Okrem toho by postupy verejného obstarávania ZKÚ mali spĺňať normy finančného nariadenia vzťahujúceho sa na 10. ERF, pokiaľ ide o transparentnosť a otvorenosť. Na základe skúseností získaných v rámci 9. ERF by sa finančná pomoc z 10. ERF mala poskytovať iba za výnimočných okolností ako podpora určená na projekty alebo programy, konkrétne v prípadoch, keď nie sú splnené podmienky na poskytnutie rozpočtovej podpory.
(3)
Prijatie jednotných programových dokumentov (JPD) by malo byť podmienené overením, či JPD obsahujú všetky prvky, ktoré vyžaduje Komisia, aby prijala rozhodnutie o financovaní uvedené v článku 20 ods. 4 rozhodnutia o pridružení zámoria.
(4)
V súlade s článkom 3 ods. 1 prílohy II Aa k rozhodnutiu o pridružení zámoria by sa v prípade potreby mala v JPD venovať osobitná pozornosť činnostiam zameraným na posilnenie riadenia a inštitucionálnych kapacít prijímajúcich ZKÚ a podľa potreby aj pravdepodobnému harmonogramu predpokladaných činností, vrátane činností vo finančných, daňových a súdnych oblastiach.
(5)
Malo by sa prijať ustanovenie týkajúce sa programovania rozdeľovania prostriedkov v rámci 10. ERF na podporu regionálnej spolupráce a integrácie s cieľom posilniť pružnosť ZKÚ pri riešení náročných úloh, s ktorými sa boria ako malé ostrovné mikroekonomiky, napríklad prostredníctvom regionálnych iniciatív v oblasti pripravenosti na regionálne katastrofy a zmiernenia ich dôsledkov. V tejto súvislosti by sa mala zabezpečiť koordinácia, najmä medzi podporou určenou na regionálnu spoluprácu a integráciu a podporou na územnej úrovni. Osobitná pozornosť by sa mala venovať spolupráci medzi ZKÚ, štátmi AKT a v koordinácii s ďalšími finančnými nástrojmi Spoločenstva najvzdialenejším regiónom uvedeným v článku 299 ods. 2 zmluvy.
(6)
Orientačné sumy pridelené prijímajúcim ZKÚ v rámci 10. ERF by sa mali stanoviť v súlade s článkom 3 ods. 5 prílohy II Aa k rozhodnutiu o pridružení zámoria.
(7)
Opatrenia stanovené v tomto nariadení boli predmetom konzultácie so ZKÚ.
(8)
Opatrenia stanovené v tomto nariadení sú v súlade so stanoviskom výboru ERF - ZKÚ, ktorý bol zriadený na základe článku 24 rozhodnutia o pridružení zámoria,
PRIJALA TOTO NARIADENIE:
Článok 1
Nariadenie (ES) č. 2304/2002 sa mení a dopĺňa takto:
1.
Článok 1 sa nahrádza takto:
„Článok 1
Predmet úpravy
Toto nariadenie ustanovuje postupy programovania, realizácie a kontroly finančnej pomoci Spoločenstva zámorským krajinám a územiam (ZKÚ) riadenej Komisiou v rámci desiateho Európskeho rozvojového fondu (ERF) v súlade s ustanoveniami rozhodnutia o pridružení zámoria a finančným nariadením vzťahujúcim sa na 10. ERF.“
2.
Článok 3 sa nahrádza takto:
„Článok 3
Územné programovanie
Činnosti financované formou nenávratnej pomoci z 10. ERF v rámci rozhodnutia o pridružení zámoria sa programujú čo najskôr po nadobudnutí účinnosti vnútornej dohody, ktorou sa zriaďuje 10. ERF, prijatím JPD podľa vzoru uvedeného v prílohe k tomuto nariadeniu.“
3.
Článok 4 sa nahrádza takto:
„Článok 4
Príprava JPD
1. Príslušné orgány ZKÚ pripravia po konzultáciách s čo najširším spektrom zainteresovaných strán zapojených do rozvojového procesu návrh JPD a čerpajú pritom zo získaných poučení a osvedčených postupov.
Každý návrh JPD sa prispôsobuje potrebám a osobitným okolnostiam každej ZKÚ. V každom návrhu sa stanovia ukazovatele orientované na výsledky, ktoré sa majú monitorovať, a každý návrh podporuje kompetenciu miestnych orgánov v rámci programov spolupráce.
2. Návrh JPD je predmetom výmeny názorov medzi ZKÚ a príslušným členským štátom a Komisiou, prípadne prostredníctvom príslušnej delegácie.
ZKÚ poskytuje všetky potrebné informácie, vrátane výsledkov akýchkoľvek realizačných štúdií, aby Komisia mohla čo najefektívnejšie posúdiť návrh JPD.
3. Finančný príspevok z 10. ERF sa spravidla poskytuje ako rozpočtová podpora, s výnimkou výnimočných a riadne odôvodnených okolností.
V prípade, že nie sú splnené podmienky na poskytnutie rozpočtovej podpory, v JPD sa stanovia opatrenia na vytvorenie podmienok rozpočtovej podpory.
Zaznamenávajú sa akékoľvek odchýlky medzi vlastnou analýzou ZKÚ a analýzou Spoločenstva.“
4.
Článok 5 sa nahrádza takto:
„Článok 5
Posúdenie JPD Komisiou
Komisia posúdi návrh JPD, aby určila, či obsahuje všetky požadované prvky a či je v súlade s cieľmi rozhodnutia o pridružení zámoria, tohto nariadenia a príslušných politík Spoločenstva.
Komisia posúdi návrh JPD aj s cieľom určiť, či obsahuje všetky požadované prvky, aby Komisia mohla prijať rozhodnutie o financovaní uvedené v článku 20 ods. 4 rozhodnutia o pridružení zámoria.
O obdržaní návrhu informuje Európsku investičnú banku.
Bez vplyvu na článok 4 ods. 3 Komisia rozhoduje o tom, či finančná pomoc z 10. ERF sa má poskytnúť ako rozpočtová podpora, pod podmienkou predbežného hodnotenia transparentnosti, zodpovednosti a efektívnosti riadenia verejných výdavkov a otvorenosti a transparentnosti verejného obstarávania v súlade s normami stanovenými vo finančnom nariadení vzťahujúcom sa na 10. ERF, alebo či sa má poskytnúť ako podpora programov alebo projektov.“
5.
Článok 6 sa nahrádza takto:
„Článok 6
Regionálne programy
1. Články 3 až 5 sa vzťahujú mutatis mutandis na finančnú podporu určenú na regionálnu spoluprácu a integráciu podľa článku 3 ods. 2 prílohy II Aa k rozhodnutiu o pridružení zámoria.
Komisia vo svojom hodnotení návrhov zohľadní najmä očakávaný vplyv na integráciu prijímajúcich ZKÚ v rámci regiónu, do ktorého patria.
Pokiaľ je to možné, zabezpečuje sa koordinácia s programami na územnej úrovni a s činnosťami, do ktorých sú zapojené AKT krajiny a/alebo najvzdialenejšie regióny uvedené v článku 299 ods. 2 zmluvy. Táto koordinácia môže zahŕňať stanovenie priorít a osobitných zdrojov na účely posilnenia spolupráce s AKT krajinami a/alebo najvzdialenejšími regiónmi a postupy na stanovenie a koordináciu výberu činností spoločného záujmu.
Viazaniu výdavkov predchádza rozhodnutie Komisie o financovaní, ktoré sa vzťahuje na podporu projektov a programov.
2. Aby sa dosiahol primeraný objem a aby sa zvýšila efektívnosť, regionálne a územné finančné prostriedky sa môžu spájať na účely financovania regionálnych programov s typickým územným prvkom.
3. Články 8 a 16 až 30 sa vzťahujú mutatis mutandis na regionálne programy.“
6.
Článok 7 sa nahrádza takto:
„Článok 7
Využitie rezervy
1. Komisia rozdelí finančné prostriedky z rezervy B na účely uvedené v článku 3 ods. 4 písm. b) prílohy II Aa k rozhodnutiu o pridružení zámoria na základe strednodobého preskúmania uvedeného v článku 22 tohto nariadenia. Komisia zodpovedajúcim spôsobom upraví už pridelené orientačné sumy a informuje ZKÚ a členské štáty o svojom rozhodnutí týkajúcom sa nových prídelov.
2. Na účely vyčlenenia finančných prostriedkov stanovených v článku 28 a prílohy II D rozhodnutia o pridružení zámoria akákoľvek ZKÚ, ktorá sa domnieva, že je oprávnená na podporu stanovenú v ňom, predloží úplnú žiadosť na formulároch sprístupnených Komisiou a uvedie všetky informácie, ktoré Komisia potrebuje na jej posúdenie.
Žiadosť sa predkladá Komisii najneskôr do konca roka nasledujúceho po roku, na ktorý sa žiadala dodatočná podpora.
Komisia informuje ZKÚ o svojom rozhodnutí v čo najkratšom čase.“
7.
Článok 8 sa nahrádza takto:
„Článok 8
Záväzky
1. Komisia vyčlení výdavky na finančnú pomoc pre ZKÚ v súlade s finančným nariadením vzťahujúcim sa na 10. ERF.
2. V rámci rozsahu pôsobnosti JPD predchádza viazaniu výdavkov rozhodnutie Komisie o financovaní, ktoré sa v podstate vzťahuje na rozpočtovú podporu, s výnimkou výnimočných a riadne odôvodnených okolností.
3. Mimo rozsahu pôsobnosti JPD vyčlení Komisia výdavky v rámci nepridelenej rezervy B vyčlenenej v súlade s článkom 3 ods. 4 prílohy II Aa k rozhodnutiu o pridružení zámoria a implementuje ich v súlade s finančným nariadením vzťahujúcim sa na 10. ERF.“
8.
Článok 9 sa nahrádza takto:
„Článok 9
Platobní agenti
Finančné inštitúcie v ZKÚ, u ktorých Komisia otvára účty v súlade s finančným nariadením vzťahujúcim sa na 10. ERF na účely uskutočnenia spolupráce so ZKÚ, plnia funkcie ‚platobných agentov‘.
Úrok je splatný z finančných prostriedkov uložených u platobných agentov v Spoločenstve.
Platobní agenti nedostávajú za svoje služby žiadnu odmenu a uložené finančné prostriedky sa neúročia.“
9.
Článok 10 sa nahrádza takto:
„Článok 10
Všeobecné predpisy pre zmluvy
1. Postupy, ktorými sa riadi zadávanie zmlúv, sa uvádzajú v dohodách o financovaní.
2. Ak sa finančná pomoc poskytuje vo forme rozpočtovej podpory, uplatňujú sa postupy verejného obstarávania príslušnej ZKÚ.
3. Vo všetkých ostatných prípadoch sa zadávanie zmluvy riadi platnými ustanoveniami finančného nariadenia vzťahujúceho sa na 10. ERF.“
10.
Článok 13 sa nahrádza takto:
„Článok 13
Delegácie
1. Ak je Komisia zastúpená delegáciou pod vedením vedúceho delegácie, zodpovedajúcim spôsobom o tom informuje príslušnú ZKÚ. V takýchto prípadoch sa uplatňujú ustanovenia finančného nariadenia vzťahujúceho sa na 10. ERF, ktoré sa týkajú poverených povoľujúcich úradníkov a účtovníkov.
2. Vedúci delegácie je hlavnou kontaktnou osobou pre rôzne subjekty spolupráce v príslušnej ZKÚ. Úzko spolupracuje s územným povoľujúcim úradníkom.
3. Vedúci delegácie má potrebné pokyny a delegované právomoci na podporu a vykonávanie všetkých činností v rámci tohto nariadenia.
4. Vedúci delegácie pravidelne informuje orgány ZKÚ o činnostiach Spoločenstva, ktoré sa môžu priamo týkať spolupráce medzi Spoločenstvom a príslušnou ZKÚ.“
11.
Článok 14 sa nahrádza takto:
„Článok 14
Územný povoľujúci úradník
1. Vláda každej ZKÚ vymenuje územného povoľujúceho úradníka, ktorý ju zastupuje pri všetkých činnostiach financovaných zo zdrojov ERF spravovaných Komisiou a bankou. Územný povoľujúci úradník vymenuje jedného alebo viacerých zástupcov územného povoľujúceho úradníka, ktorí ho nahradia v prípade, že nemôže vykonávať svoje povinnosti, a informuje Komisiu o tomto vymenovaní. Ak sú splnené podmienky týkajúce sa inštitucionálnej spôsobilosti a riadneho finančného hospodárenia, územný povoľujúci úradník môže delegovať svoje funkcie súvisiace s implementáciou príslušných programov a projektov na orgán zodpovedný v rámci štátnej správy ZKÚ. Územný povoľujúci úradník informuje Komisiu o každom takomto delegovaní.
Ak Komisia zistí problémy pri vykonávaní postupov týkajúcich sa správy zdrojov ERF, v spolupráci s územných povoľujúcim úradníkom využije všetky kontakty potrebné na nápravu situácie a prijme všetky vhodné opatrenia.
Územný povoľujúci úradník preberá finančnú zodpovednosť iba za výkonné úlohy, ktoré mu boli zverené.
V prípade, že zdroje ERF sú riadené decentralizovaným spôsobom a s výhradou akýchkoľvek dodatočných právomocí, ktoré môže Komisia udeliť, územný povoľujúci úradník:
a)
je zodpovedný za koordináciu, programovanie, pravidelné monitorovanie a ročné, strednodobé a záverečné hodnotenie realizácie spolupráce a podľa potreby za koordináciu s darcami;
b)
v úzkej spolupráci s Komisiou je zodpovedný za prípravu, predloženie a hodnotenie programov a projektov;
c)
pripravuje podklady pre verejnú súťaž a v prípade potreby dokumenty pre výzvy na podávanie návrhov;
d)
predkladá Komisii na schválenie podklady pre verejnú súťaž a v prípade potreby dokumenty pre výzvy na podávanie návrhov pred vyhlásením verejnej súťaže a v prípade potreby pred výzvou na podávanie návrhov;
e)
v úzkej spolupráci s Komisiou vyhlasuje výzvy na verejnú súťaž a podľa potreby výzvy na predloženie návrhov;
f)
prijíma súťažné ponuky, resp. návrhy a zasiela kópie súťažných ponúk Komisii; predsedá pri otváraní ponúk a rozhoduje o výsledkoch ich preskúmania v lehote platnosti verejných súťaží so zreteľom na čas potrebný na schválenie zmlúv;
g)
pozýva Komisiu na otvorenie súťažných ponúk, prípadne návrhov a informuje Komisiu o výsledkoch preskúmania súťažných ponúk a návrhov na schválenie návrhov na zadanie zmlúv a grantov;
h)
predkladá Komisii na schválenie zmluvy a programové odhady a všetky prípadné dodatky k nim;
i)
podpisuje zmluvy a dodatky k nim, ktoré schválila Komisia;
j)
zúčtováva a schvaľuje výdavky v rámci limitov finančných prostriedkov, ktoré mu boli pridelené, a
k)
počas výkonu činností vypracúva všetky úpravy potrebné na zabezpečenie správneho uskutočnenia schválených programov alebo projektov z hospodárskeho a technického hľadiska.
2. Územný povoľujúci úradník počas výkonu činností a vzhľadom na povinnosť informovať Komisiu rozhoduje o:
a)
technických úpravách a modifikáciách programov a projektov, pokiaľ tieto neovplyvňujú prijaté technické riešenie a zostávajú v limitoch rezervy na úpravy stanovené v dohode o financovaní;
b)
zmenách miesta programov a projektov s viacerými jednotkami v prípadoch, keď je to odôvodnené technickými, hospodárskymi alebo sociálnymi dôvodmi;
c)
uložení alebo odpustení pokút z omeškania;
d)
aktoch vyplatenia ručiteľov;
e)
nákupe tovarov na miestnom trhu bez ohľadu na ich pôvod;
f)
použití stavebných zariadení a strojov, ktoré nepochádzajú zo ZKÚ, členských štátov alebo AKT štátov, za predpokladu, že v ZKÚ, členských štátoch alebo AKT štátoch neexistuje výroba porovnateľných zariadení a strojov;
g)
subdodávkach;
h)
záverečnom preberacom konaní, za predpokladu, že Komisia je prítomná pri predbežnom preberacom konaní, schvaľuje príslušnú zápisnicu a v prípade potreby je prítomný pri záverečnom preberacom konaní, najmä v prípadoch, keď rozsah výhrad zaznamenaných v predbežnom preberacom konaní si vyžaduje značnú dodatočnú prácu, a
i)
najímaní konzultantov a iných odborníkov v oblasti technickej pomoci.
3. Územný povoľujúci úradník okrem toho:
a)
vypracúva a po obdržaní súhlasu monitorovacieho výboru predkladá Komisii ročnú správu z implementácie;
b)
vykonáva strednodobé hodnotenie uvedené v článku 22;
c)
zabezpečuje, aby orgány zapojené do riadenia a uskutočňovania programov ERF používali pre všetky transakcie týkajúce sa pomoci buď samostatný účtovný systém, alebo primeraný účtovný kód, a
d)
prijíma akékoľvek potrebné opatrenia na zabezpečenie vykonávania článkov 16, 19, 24 a 30.
4. Po predložení ročnej správy z implementácie uvedenej v článku 21 Komisia a územný povoľujúci úradník preskúmajú hlavné výsledky predchádzajúceho roka.
Komisia môže po tomto preskúmaní vyjadriť územnému povoľujúcemu úradníkovi pripomienky. Územný povoľujúci úradník informuje Komisiu o akomkoľvek opatrení prijatom na základe týchto pripomienok. Ak sa Komisia v riadne opodstatnených prípadoch domnieva, že prijaté opatrenia nie sú primerané, môže ZKÚ a územnému schvaľujúcemu úradníkovi odporučiť úpravy zamerané na zlepšenie účinnosti opatrení v oblasti monitorovania alebo riadenia spolu s dôvodmi každého takéhoto odporúčania.
Územný povoľujúci úradník po takýchto odporúčaniach následne preukáže, aké opatrenia prijal na zlepšenie monitorovania alebo riadenia, alebo vysvetlí, prečo neboli prijaté žiadne takéto opatrenia.“
12.
Článok 22 sa nahrádza takto:
„Článok 22
Strednodobé hodnotenie
1. Strednodobé hodnotenie sa vykonáva s cieľom preskúmať počiatočné výsledky JPD, ich význam a rozsah, v akom sa ciele dosiahli.
Hodnotí sa v ňom aj použitie finančných prostriedkov a monitorovacia a implementačná činnosť.
2. Strednodobé hodnotenie sa vykonáva v rámci zodpovednosti Komisie, v spolupráci s územným povoľujúcim úradníkom a príslušným členským štátom.
Strednodobé hodnotenie sa obvykle vykonáva 30 až 42 mesiacov po nadobudnutí účinnosti vnútornej dohody, ktorou sa zriaďuje 10. ERF.
V JPD sa môže stanoviť iný termín, najmä vzhľadom na ukazovatele prijaté v prípade rozpočtovej podpory.
Strednodobé hodnotenie vykonáva nezávislý hodnotiteľ, predloží ho monitorovaciemu výboru a potom sa zašle Komisii.
3. Komisia posúdi relevantnosť a kvalitu hodnotenia na základe kritérií definovaných v JPD, vrátane pridelenia financií z ERF.“
13.
Článok 27 sa nahrádza takto:
„Článok 27
Úprava prerozdelenia ERF
Na základe výsledkov monitorovania, auditu a hodnotení a so zreteľom na pripomienky monitorovacieho výboru Komisia môže vzhľadom na súčasné potreby a preukázané výsledky danej ZKÚ a primerane zohľadňujúc dostupné štatistické údaje o danej ZKÚ upraviť sumy a podmienky počiatočného JPD z vlastnej iniciatívy alebo na základe návrhu príslušnej ZKÚ.
Táto úprava sa vykonáva obvykle pri príležitosti strednodobého hodnotenia uvedeného v článku 22 alebo v prípade nezrovnalostí v najkratšom možnom čase v súlade s postupom stanoveným v článku 24 rozhodnutia o pridružení zámoria.“
14.
Článok 29 sa nahrádza takto:
„Článok 29
Vymáhanie a splátky
1. Akákoľvek spätná platba splatná Komisii sa musí zaplatiť do dátumu splatnosti, ktorý je uvedený v príkaze na nahradenie vypracovanom v súlade s finančným nariadením vzťahujúcim sa na 10. ERF. Týmto dátumom splatnosti je posledný deň druhého mesiaca, ktorý nasleduje po vydaní príkazu.
2. Akékoľvek oneskorenie pri zaplatení splátky je dôvodom na vznik úroku z omeškania, ktorý sa začína dňom splatnosti uvedeným v odseku 1 a končí sa dňom skutočného zaplatenia. Sadzba takéhoto úroku je jeden a pol percentuálnych bodov nad sadzbou uplatňovanou Európskou centrálnou bankou pri jej hlavných operáciách refinancovania v prvý pracovný deň mesiaca, na ktorý pripadne dátum splatnosti.
3. Územný povoľujúci úradník eviduje vymožiteľné sumy z platieb pomoci Spoločenstva, ktoré už boli vykonané, a zabezpečí, aby sa tieto sumy vymohli bez zbytočného odkladu.
Príjemca zaplatí každú sumu, ktorá sa má vrátiť späť, spolu s úrokom získaným v dôsledku oneskorenej platby odpočítaním príslušných súm od jeho nasledujúceho výkazu výdavkov a žiadosti o platbu zasielanej Komisii, alebo v prípade, že to nestačí, vrátením finančných prostriedkov Spoločenstvu.
Územný povoľujúci úradník zasiela Komisii raz za rok výkaz čiastok čakajúcich na vrátenie k danému dňu, ktoré sú roztriedené podľa roku začatia konania vo veci vymáhania.“
15.
Príloha sa nahrádza novou prílohou, ktorej text je stanovený v prílohe k tomuto nariadeniu.
Článok 2
V súlade s článkom 3 ods. 5 prílohy II Aa k rozhodnutiu o pridružení zámoria sú orientačné sumy pridelené v rámci 10. ERF takéto:
(v miliónoch EUR)
ZKÚ
Orientačná dotácia z 10. ERF
Nová Kaledónia
19,81
Francúzska Polynézia
19,79
Wallis a Futuna
16,49
Mayotte
22,92
Saint Pierre a Miquelon
20,74
Aruba
8,88
Holandské Antily
24
Falklandské ostrovy
4,13
Turks a Caicos
11,85
Anguilla
11,7
Montserrat
15,66
Svätá Helena a jej provincie (Ascension, Tristan da Cunha)
16,63
Pitcairn
2,4
Regionálna spolupráca a integrácia
40
Nepridelená rezerva B
15
Článok 3
Toto nariadenie sa uverejňuje v Úradnom vestníku Európskej únie.
Toto nariadenie nadobúda účinnosť dňom nadobudnutia účinnosti vnútornej dohody, ktorou sa zriaďuje 10. ERF.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. decembra 2007